text: Toldere har beslaglagt 32.000 stykker fyrværkeri i år
  30 december 2015 kl. 11.53
  Toldere fra Skat har beslaglagt 32.000 stykker fyrværkeri i løbet af 2015. Men det er kun toppen af isbjerget.
  - Jeg tør ikke gætte på, hvad mørketallet er, siger underdirektør  Preben Buchholz, Skat, til TV SYD. Der er åbenbart et kæmpemarked for den slags.
  Han understreger, at tallet 32.000 er for hele landet. Der findes ikke tal for, hvor meget der beslaglægges ved den dansk-tyske grænse.
  Skat begynder allerede i oktober at holde ekstra øje med indførsel af fyrværkeri.
  Klik her for at se flere videoer fra Local Eyes.
  - Det er distributionsledet, som begynder at indføre fyrværkeri, som skal være klar til salg i december, forklarer Preben Buchholz. Men vi oplever også, at der er nogle, som indfører fyrværkeri ulovligt allerede på det tidspunkt.
  Han bekræfter, at der toldere holdt en større razzia ved den dansk-tyske grænse tirsdag. Her blev bl.a. beslaglagt én del fyrværkeri fra tre tyske mænds bil. Og en startpistol. 
  - Den sag blev overgivet til Syd- og Sønderjyllands Politi, opæyser han.
  Razziaen tirsdag var en ordinær storkontrol.
  - Vi ser efter narko, våben og den slags – og i denne tid selvfølgelig også fyrværkeri. Og generelt må vi sige, at Skat har særlig opmærksomhed på den ulovlige indførsel i år – efter de tre dødsulykker sidste år, siger Preben Buchholz til TV SYD.
  